**ร่างสุนทรพจน์**

**รองศาตราจารย์ ดร. สุเจตน์ จันทรังษ์
อธิการบดี มหาวิทยาลัยเทคโนโลยีมหานคร**

เรียนผู้บริหาร แขกผู้มีเกียรติ และสื่อมวลชนทุกท่าน

ผมรู้สึกยินดีและเป็นเกียรติอย่างยิ่งที่ได้มาพบทุกท่านอีกครั้งในวาระโอกาสอีกก้าวแห่งความสำเร็จ และเตรียมความพร้อมสู่ทศวรรษที่ 3 ของมหาวิทยาลัยเทคโนโลยีมหานคร หรือ เอ็มยูที

จากจุดเริ่มต้น ในปี พ.ศ. 2533 บนแนวคิดพื้นฐานในภาวะที่บุคลากรด้านวิศวกรรมและเทคโนโลยีเป็นที่ขาดแคลน เนื่องจากการพัฒนาประเทศที่เติบโตอย่างรวดเร็ว ส่งผลให้ในช่วงเวลานั้น สถาบันอุดมศึกษาของรัฐไม่สามารถผลิตบุคลากรได้ทันความต้องการ ควบคู่ไปกับ การพัฒนาคุณภาพของบัณฑิตให้มีความรู้ ความสามารถ ศักยภาพสอดคล้องและทันต่อวิทยาการสมัยใหม่ เอ็มยูที จึงได้ถือกำเนิดขึ้น และมีบทบาทสำคัญต่อการผลิตบัณฑิตที่เต็มศักยภาพ มีความคิดสร้างสรรค์ ส่งเสริมชุมชน สังคม และประเทศชาติให้ทัดเทียมอารยประเทศ ซึ่งนักศึกษาของเอ็มยูที ได้รับการยอมรับจากหน่วยงานต่างๆ ว่า เป็นผู้ที่ คิดเป็นและทำเป็น ซึ่งผลการศึกษาล่าสุด พบว่า นักศึกษาที่จบการศึกษาจากเอ็มยูที ร้อยละ 95 จบแล้วมีงานทำทันที ส่วนที่เหลือจะเป็นการศึกษาต่อในระดับปริญญาโท

ขณะเดียวกัน เหล่าคณาจารย์ของเอ็มยูที ได้รับการพัฒนาอย่างต่อเนื่อง ไปศึกษาต่อในระดับปริญญาโทและปริญญาเอกทั้งในประเทศและต่างประเทศ จนสำเร็จการศึกษาแล้ว มากกว่า 300 ท่าน และกำลังศึกษาอีก 64 ท่าน รวมทั้ง ส่งเสริมการพัฒนาผลงานวิชาการและการวิจัย ทำให้ในแต่ละปีมีคณาจารย์ได้รับตำแหน่งทางวิชาการที่สูงขึ้น ปัจจุบัน มีคณาจารย์ที่ดำรงตำแหน่ง ศาสตราจารย์ 3 ท่าน รองศาสตราจารย์ 14 ท่าน และผู้ช่วยศาสตราจารย์ 47 ท่าน

สำหรับในปีนี้ มหาวิทยาลัยเทคโนโลยีมหานคร หรือ เอ็มยูที จะมีการเปลี่ยนแปลงที่สำคัญในหลายด้าน นับตั้งแต่ การปรับโลโก้ใหม่ ให้มีความทันสมัยและมีความเป็นสากลมากยิ่งขึ้น การปรับปรุงทัศนียภาพ อาคารเรียน และสิ่งอำนวยความสะดวกต่างๆ ภายในเอ็มยูทีทั้งหมด โดยใช้งบประมาณลงทุนไปกว่า ..... ล้านบาท รวมทั้ง ได้พัฒนาศูนย์วิจัยนวัตกรรมเพื่อความยั่งยืน หรือ Mahanakorn-AVIA Sustained Innovation (MASI) มุ่งเน้นศึกษาและวิจัยนวัตกรรมป้องกันประเทศเชิงพาณิชย์ จัดตั้งศูนย์วิจัยและปฏิบัติการด้านนวัตกรรม True Lab @ Mahanakorn เป็นศูนย์ที่เปิดโอกาสให้กลุ่มนักศึกษาและประชาชนทั่วไปได้เข้าถึงอุปกรณ์และเครื่องมือที่ทันสมัย ระบบคอมพิวเตอร์ อินเตอร์เน็ต ศูนย์ประชุม เอื้อต่อการสร้างสรรค์และพัฒนานวัตกรรมตอบสนองต่อความต้องการของภาคธุรกิจและอุตสาหกรรม 4.0 ควบคู่ไปกับการจัดให้มีการอบรมทักษะจำเป็นในด้านต่างๆ โดยไม่เสียค่าใช้จ่าย อีกด้วย

ด้านการพัฒนาหลักสูตรและการวิจัย เอ็มยูที ได้ลงนามความร่วมมือทางวิชาการกับสถาบันการศึกษาชั้นนำจากต่างประเทศ อาทิ

* University of Sheffield และ Oxford Brookes University ประเทศอังกฤษ และ University of Ulsan ประเทศเกาหลีใต้ พัฒนาหลักสูตรสองภาษาในสาขาวิศวกรรมศาสตร์
* The University of New South Wale ประเทศออสเตรเลีย University of Veterinary Medicine Hannover ประเทศเยอรมันนี Kitasato University และ Tokyo University of Agriculture Technology (TUAT) ประเทศญี่ปุ่น แลกเปลี่ยนคณาจารย์ นักศึกษา และทำวิจัยร่วมกัน
* รวมทั้ง ได้จัดตั้งห้องวิจัย Mahanakorn Laboratory ที่ Imperial College ประเทศอังกฤษ เพื่อให้คณาจารย์และนักศึกษาจากเอ็มยูทีได้ใช้ในการฝึกปฏิบัติและทดลอง

นอกจากนี้ เอ็มยูที ยังได้รับความไว้วางใจจากหน่วยงานภาครัฐ และเอกชน อาทิ

* สำนักงานวิจัยและพัฒนาการทหารกองทัพบก วิจัยและพัฒนานวัตกรรมและเทคโนโลยีเพื่อความมั่นคงของประเทศ
* สำนักงานพัฒนาเทคโนโลยีอวกาศและภูมิสารสนเทศ วิจัยและพัฒนาเทคโนโลยีอวกาศ ดาวเทียม ภูมิสารสนเทศ เพื่อการพัฒนาประเทศ
* บริษัท เอวีเอ แซทคอม จำกัด พัฒนาศักยภาพบุคลากร ความรู้ วิจัยและพัฒนาเทคโนโลยีดาวเทียมเชิงพาณิชย์
* บริษัท แอดวานซ์ อินฟอร์เมชั่น เทคโนโลยี จำกัด (มหาชน) พัฒนาศักยภาพบุคลากร ความรู้ วิจัยและพัฒนาเทคโนโลยีสารสนเทศและระบบเครือข่าย เป็นต้น

ทั้งหมดนี้ จะช่วยผลักดันให้ เอ็มยูที เดินทางไปสู่จุดหมาย มหาวิทยาลัยด้านวิทยาศาสตร์และเทคโนโลยีระดับนานาชาติที่เป็นเลิศด้านการวิจัย การเรียนการสอน และการสร้างนวัตกรรมเพื่อสังคม โดยมีหัวใจสำคัญอยู่ที่ การพัฒนาเยาวชนหรือนักศึกษา ที่จะเติบโตและก้าวขึ้นเป็นพลังของสังคมในฐานะ วิศวกรนักคิด หรือ นวัตกรด้านวิศวกรรม และนักวิทยาศาสตร์เชิงประยุกต์ สร้างสรรค์นวัตกรรมใหม่ๆ เพื่อพัฒนาสังคม ชุมชน และประเทศชาติให้เจริญก้าวหน้าต่อไป

สุดท้ายนี้ ผมมั่นใจว่า ทศวรรษที่ 3 ของเอ็มยูที ที่กำลังมาถึงนี้ จะเป็นอีกหนึ่งทศวรรษแห่งความสำเร็จ และการเติบในฐานะต้นแบบของสถาบันอุดมศึกษาด้านการเรียน การสอน การวิจัย และมีความเป็นเลิศ โดยเฉพาะในสาขาวิชาวิศวกรรมศาสตร์ รวมทั้งโดดเด่นในผลงานวิจัยด้านนวัตกรรมและเทคโนโลยีด้านความมั่งคง ระบบดาวเทียม และระบบเครือข่าย เป็นที่ยอมรับในระดับนานาชาติ

ขอบคุณและสวัสดีครับ